# **Savjetovanje sa zainteresiranom javnošću o Nacrtu pravilnika o Registru samostalne sportske djelatnosti**

Ministarstvo turizma i sporta provodi savjetovanje sa zainteresiranom javnošću o Nacrtu pravilnika o Registru samostalne sportske djelatnosti.

Ovim Pravilnikom propisuje se način i rokovi upisa i brisanja te sadržaj i vođenje Registra samostalne sportske djelatnosti (u daljnjem tekstu: Registar).

Novi Zakon o sportu („Narodne novine“, broj: 141/22) propisuje obvezu upisa fizičkih osoba koje žele obavljati samostalnu sportsku djelatnost u Registar samostalne sportske djelatnosti i brisanje iz Registra samostalne sportske djelatnosti koji vodi nadležno upravno tijelo županije odnosno Grada Zagreba prema prebivalištu fizičke osobe, u čijem je djelokrugu obavljanje povjerenih poslova državne uprave koji se odnose na sportske djelatnosti.

Registar samostalne sportske djelatnosti vodi se u elektroničkom obliku i dio je Nacionalnog informacijskog sustava u sportu.

Prethodno važeći Zakon o sportu („Narodne novine“, broj: 71/06, 150/08, 124/10, 124/11, 86/12, 94/13, 85/15, 19/16, 98/19, 47/20 i 77/20) propisivao je da se fizičke osobe i pravne osobe koje obavljaju sportske djelatnosti upisuju u registre sportskih djelatnosti koje vodi nadležno upravno tijelo županije odnosno Grada Zagreba prema sjedištu pravne, odnosno prebivalištu fizičke osobe, u čijem je djelokrugu obavljanje povjerenih poslova državne uprave koji se odnose na sportske djelatnosti.

Odredbe novog Zakona o sportu više ne propisuju obvezu upisa u Registar za pravne osobe, već isključivo za fizičke osobe.

Slijedom navedenog, Registar športskih djelatnosti koji se vodi sukladno Pravilniku o Registru športskih djelatnosti („Narodne novine“, broj 112/06), u dijelu koji se odnosi na fizičke osobe, danom stupanja na snagu ovog Pravilnika postaje Registar samostalne sportske djelatnosti.

Savjetovanje sa zainteresiranom javnošću o Nacrtu pravilnika provodi se putem portala eSavjetovanja. Savjetovanje je otvoreno do 14. travnja 2023. godine. Po završetku savjetovanja, svi pristigli prijedlozi bit će pregledani i razmotreni, a izvješće o provedenom savjetovanju zajedno s Tablicom prihvaćenih i neprihvaćenih primjedbi bit će objavljeno do 28. travnja 2023. godine. Temeljem predloženog teksta pravilnika i vaših prihvaćenih prijedloga izradit će se konačni tekst novog pravilnika.